Diari Oficial de la Generalitat Valenciana


Sumari del DOGV 9457, del 26-10-2022 (2022/9003)

RESOLUCIÓ de 30 de setembre de 2022, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració General de l'Estat-Generalitat, en relació amb la Llei 7/2021, de 29 de desembre, de mesures fiscals, de gestió administrativa i financera i d'organització de la Generalitat 2022.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9457

Data del DOGV
:   26-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9003


Data del document
:   30-09-2022

Organisme emissor
:   Presidència de la Generalitat

Tipus de document
:   Resolució

Anàlisi jurídica

RESOLUCIÓ de 30 de setembre de 2022, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració General de l'Estat-Generalitat, en relació amb la Llei 7/2021, de 29 de desembre, de mesures fiscals, de gestió administrativa i financera i d'organització de la Generalitat 2022.  
  
 [2022/9003]  
D'acord amb el que estableix l'article 33 de la Llei orgànica 2/1979, de 3 d'octubre, del Tribunal Constitucional, modificat per la Llei orgànica 1/2000, de 7 de gener, aquesta Direcció General disposa la publicació en el Diari Oficial de la Generalitat Valenciana de l'Acord que es transcriu com a annex en aquesta resolució.  
  
València, 30 de setembre de 2022.- La directora general de Relacions amb la Unió Europea i l'Estat: Daría Terrádez Salom.  
  
  
  
ANNEX  
Acord de la Comissió Bilateral de Cooperació Administració General de l'Estat-Generalitat en relació amb la Llei 7/2021, de 29 de desembre, de la Generalitat, de mesures fiscals, de gestió administrativa i financera i d'organització de la Generalitat 2022.  
  
I. De conformitat amb les negociacions prèvies celebrades pel grup de treball constituït per l'Acord de la Comissió Bilateral de Cooperació Administració General de l'Estat-Generalitat de València per a l'estudi i proposta de solució de les discrepàncies manifestades en relació amb els articles 79, 131, 165 i 177 i la disposició addicional setena, totes dues parts consideren solucionades aquestes, pel que es refereix als preceptes objecte del present Acord, conformement als compromisos següents:  
  
a) Respecte a l'article 79, que introdueix una disposició addicional sisena en la Llei 2/2017, de 3 de febrer, per la funció social de l'habitatge de la Comunitat Valenciana, sobre agents immobiliaris i el seu registre, totes dues parts acorden que el Govern de la Comunitat Valenciana promourà la corresponent iniciativa legislativa de tal manera que l'apartat 3.a de la disposició addicional sisena reculla que el requisit de disposar d'un establiment obert al públic es referisca en la nova redacció a una direcció física o telefònica d'atenció al client.  
  
Així mateix, totes dues parts acorden que el Govern de la Comunitat Valenciana promourà la corresponent iniciativa legislativa per a modificar el segon paràgraf de l'apartat 3.d de la disposició addicional sisena introduïda per l'article 79 de manera que s'establisca que es procedirà d'ofici al registre d'agents immobiliaris i que tal inscripció no podrà ser requisit constitutiu per a l'inici de l'activitat.  
Respecte a l'apartat 3.b de la disposició addicional sisena introduïda per l'article 79, totes dues parts acorden que el Govern de la Comunitat Valenciana promourà la corresponent iniciativa legislativa perquè no siga necessari estar en possessió de cap títol ni de pertinença a cap col·legi oficial sense perjudici dels requisits que, per raons de protecció als consumidors, establisca la normativa reguladora d'aquesta activitat.  
  
b) Quant a l'article 131, que modifica els articles 3.1 i 8 de la Llei 1/2008, de 17 d'abril, de garanties de subministrament de medicaments, totes dues parts acorden que el Govern de la Comunitat Valenciana promourà la corresponent modificació legislativa per a deixar sense efecte els articles 3.1.i 8 de la Llei 1/2008, de 17 d'abril.  
c) Així mateix, totes dues parts coincideixen a considerar d'aplicació i afirmar la vigència dels compromisos assolits per la Comissió Bilateral de Cooperació Administració General de l'Estat-Generalitat, en concret, el Govern de la Generalitat Valenciana es compromet a dur a terme les modificacions legislatives necessàries per a donar compliment als acords següents:  
- Acord de la Comissió Bilateral de Cooperació Administració General de l'Estat-Generalitat en relació amb la Llei 1/2019, de 5 de febrer, de la Generalitat, de modificació de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (BOE 04.12.2019).  
- Acord de la Comissió Bilateral de Cooperació Administració General de l'Estat-Generalitat en relació amb la Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat 2021 (BOE 15.09.2021).  
  
d) Finalment, respecte a la disposició addicional setena, per la qual es modifica la Llei 17/2017, de 13 de desembre, de coordinació de policies locals de la Comunitat Valenciana, totes dues parts acorden que el Govern de la Comunitat Valenciana promourà la corresponent iniciativa legislativa per a adaptar el seu tenor al que es disposa en l'article 10 del text refós de la Llei de l'Estatut Bàsic de l'Empleat públic, aprovat pel Reial decret legislatiu 5/2015, de 30 d'octubre.  
II. Per raó de l'acord assolit, totes dues parts consideren resoltes les discrepàncies manifestades i concloses les controvèrsies plantejades pel que es refereix als preceptes objecte del present Acord.  
III. Comunicar aquest Acord al Tribunal Constitucional als efectes previstos en l'article 33.2 de la Llei orgànica 2/1979 de 3 d'octubre, del Tribunal Constitucional, així com publicar aquest Acord en el Boletín Oficial del Estado i en el Diari Oficial de la Generalitat Valenciana.